amanoisuno/poet huggingface dataset:
答宋之問 司馬承禎
時既暮兮節欲春，山林寂兮懷幽人。登奇峰兮望白雲，不見其人誰與言，歸坐彈琴思逾遠。
醉吟三首 張氳
去歲無田種，今春乏酒材。從他花鳥笑，佯醉臥樓臺。下調無人睬，高心又被瞋。不知時俗意，教我若為人。入市非求利，過朝不為名。有時隨俗物，相伴且營營。
洗心 司馬退之
不踐名利道，始覺塵土腥。不味稻粱食，始覺精神清。羅浮奔走外，日月無短明。山瘦松亦勁，鶴老飛更輕。逍遙此中客，翠發皆長生。草木多古色，雞犬無新聲。君有出俗志，不貪英雄名。傲然脫冠帶，改換人間情。去矣丹霄路，向曉雲冥冥。
夜醉臥街 裴翛然
遮莫冬冬動，須傾滿滿杯。金吾如借問，但道玉山頹。
謁堯帝廟 軒轅彌明
祖龍開國盡遐荒，廟建唐堯鎮此邦。山卷白雲朝帝座，瞻仰威靈共回首，紫霞深處鎖軒窗。
山居 陳寡言
照水冰如鑒，掃雪玉為塵。何須問今古，便是上皇人。醉臥茅堂不閉關，覺來開眼見青山。松花落處宿猿在，麋鹿群群林際還。
臨化示弟子 陳寡言
我本無形暫有形，偶來人世逐營營。輪回債負今還畢，搔首翛然歸上清。
元白席上作 李升
生在儒家遇太平，懸纓垂帶布衣輕。誰能世路趨名利，臣事玉皇歸上清。
一字至七字詩：書 範堯佐
書。憑雁，寄魚。出王屋，入匡廬。文生益智，
言志獻浙東廉訪辭召 徐靈府
野性歌三樂，皇恩出九重。那煩紫宸命，遠下白雲峰。多愧書傳鶴，深慚紙畫龍。將何佐明主，甘老在岩松。
自詠二首 徐靈府
寂寂凝神太極初，無心應物等空虛。性修自性非求得，欲識真人只是渠。學道全真在此生，何須待死更求生。今生不了無生理，縱複生知那處生。
留觀中詩二首 吳子來
終日草堂間，清風常往還。耳無塵事擾，心有玩雲閑。對酒惟思月，餐松不厭山。時時吟內景，自合駐童顏。此生此物當生涯，白石青松便是家。對月臥雲如野鹿，時時買酒醉煙霞。